Ouma Haoses steek 104de kersie aan - Local News - Erongo
Saturday, May 30th, 2020 12:25:45
Ouma Magrieth Haoses op 104. Foto Iréne-Mari van der Walt
Magrieth Haoses het haar eerste asemteug op 5 Mei 1916 op ’n plaas by /Gurus in die Hardapstreek gegee.
Vandag, 104 jaar later, is Ouma - of Mamas soos sy bekend is - se sig en gehoor nie meer wat dit was nie. Maar sy kla nie want sy is geseën met ’n ryk en volle lewe.
Met haar verjaarsdag het lede van die Richard Allen AME kerk op Swakopmund haar met ’n koek verras.
“Die koek se kleure was vir my so mooi. Ek het elke happie geniet,” sê sy.
Ouma Magrieth vertel dat sy reeds vroeg die stres van ’n liefdeslewe agtergelaat het en sê dit, gepaard met respek vir haar medemens, is haar geheim tot ’n lang lewe.
“Ek het vir die ‘boyfriends’ weggehardloop todat die liefde my een keer gevang het. Dit is net deur die genade van God wat ek kan aanhou. Geloof, harde werk en ’n gesonde leefstyl is die bestanddele van my lang lewe.”
Ouma Magrieth het huiswerk gedoen terwyl haar man ’n veewagter was. Die twee het in 40 jaar se huwelik drie biologiese en drie aangenome kinders grootgemaak.
Haar oudste is Christina Garises wat nou 72-jaar oud is. Haar ses kinders het 23 kleinkinders, 66 agterkleinkinders en 13 agter-agterkleinkinders in die lewe gebring.
Op haar 103de verjaarsdag verlede jaar het ouma Magrieth vir ’n alkoholvrye leefstyl en morele gedrag gepleit.
“Vandag se kinders moet hulself bekeer en kerk toe gaan,” het sy toe met Erongo gedeel.
Swakopmund • ele[email protected] governor Neville Andre announced strict measures to control the movement of truck drivers, citing the 21st case of Covid-19 in Namibia for...